Anno Domini millesimo ducentesimo septuagesimo sexto statuta sunt haec apud Cistercium in Capitulo generali. 1.  In primis diffinitio anno praeterito edita de abbatibus qui minorem habent numerum monachorum, et propter hoc minime tenebantur venire ad Capitulum generale, totaliter removetur. 2.  Multiplices et graves excessus monachorum qui mittuntur ad visitandum, quamvis visitatores non debeant nominari, ulterius ferre non valens Capitulum generale, statuit et ordinat idem Capitulum generale ut de cetero non nisi de quadriennio in quadriennium ad partes remotas transmittantur, et per illud quadriennium vicinis abbatibus committantur, qui manus suas taliter ab omni suspecto munere excutiant, ne manum ultionis in eos extendere oporteat Capitulum generale. Additur etiam quod tales monachi, qui culpis suis clarescentibus depositi a regimine abbatiarum, seu eiecti, vel emissi labem infamiae propter praemissa secum trahere videantur, ut illo anno quo visitaverint, in monasteriis in quibus visitaverint minime eligantur in abbates ; et dicti abbates in expensis necessariis eisdem monachis provideant liberaliter et honeste ; et si dicti monachi aliquid receperint, ut supra dictum est, suspenduntur auctoritate Capituli generalis. 3.  Diffinitionem anno praeterito latam contra Minores ad preces multorum praelatorum et magnatum sic temperat Capitulum generale, ut in domibus nostris tam in ecclesiis quam in hospitiis more solito liberaliter recipiantur, dicta diffinitione in regno Hispaniae, in quo manifeste fuit Ordini facta iniuria, in suo robore permanente. 4.  Diffinitioni editae de decima solvenda pro subsidio Terrae sanctae, hoc additur quod patribus abbatibus, quos primos quatuor et dominum Cisterciensem intelligit Capitulum generale, ita infra Pascha a suis filiis persolvatur, et commode et sine periculo usurarum loco et tempore statuto creditoribus persolvatur. Qui vero non solverint summam sibi impositam infra dictum terminum, vel non solverint infra dictum terminum imponendam, pro depositis habeantur auctoritate Capituli generalis. 5.  Abbates qui causa infirmitatis remanserint a Capitulo generali in domibus propriis, responsales idoneos mittant sicut in Carta Caritatis continetur ; qui in itinere remanserint per abbates vicinos et litteras se excusent. Responsales autem praedicti, expletis negotiis suis in continenti de Cistercio exeant, et ad propria revertantur. 6.  De Bona valle et de Lioncella quondam abbates, qui pro multiplicibus et gravibus excessibus domos sibi commissas male regendo depositionis sententiam meruerunt, nullum omnino officium de cetero exsequantur ; sed ineligibiles habeantur, nisi misericorditer cum eis fuerit a Capitulo dispensatum ; et res quas de dictis abstulerunt monasteriis restituant ; alioquin excommunicationis sententiam infra festum Omnium Sanctorum se noverint incurrisse. 7.  Sententiam latam contra conspiratores Sancti Martini prope Viterbium ad abbate dictae domus, de consilio cardinalium et quorumdam vicinorum abbatum, ratificat et approbat Capitulum generale, committens nihilominus patri abbati ut ad dictam abbatiam per se vel per alium personaliter accedens, quod minus punitum invenerit puniat et corrigat, prout sibi secundum Deum et Ordinem videbitur expedire. Similiter de iis quae dicta sunt contra abbatem dicti loci inquirat dictus pater vel visitator suus, et faciat quod secundum Deum et Ordinem fuerit faciendum. 8.  Abbas Sancti Vi(c)ti de Piscaria, qui de poenitentia a Capitulo generali inflicta conversis suis, qui abbates venientes ad Capitulum generale verberaverunt, et rebus suis spoliaverunt, nihil renuntiavit Capitulo generali, tribus diebus sit extra stallum abbatis, uno eorum in pane et aqua, et dictis abbatibus satisfaciat de rebus praedictis competenter. 9.  Quamvis sententiam excommunicationis latam anno praeterito a Capitulo generali, abbas de Pelix incurrerit pro eo quod calicem aureum abbati de Ac(c)eyo patri suo non reddiderit, per generale Capitulum adiudicatum et promissum ab eodem, tamen idem Capitulum, cui proprium est misereri semper et parcere, volens misericorditer agere cum eodem statuit et ordinat ut, nisi infra quindenam Paschae dictum calicem vel valorem reddiderit, ex tunc in antea se depositum noverit auctoritate Capituli generalis, sententia excommunicationis nihilominus interim in suo robore permanente. Hoc ei abbas de *Bocham* denuntiet. 10.  Diffinitioni anno Domini M CC LXI editae de convocatione et contributione facienda pro libertatibus Ordinis contuendis, quae sic incipit : Cum clamor insonuerit, etc., hoc additur, quod illi tres abbates quorum interest convocare, si negligentes extiterint, gradum altaris non ascendant usque ad sequens Capitulum generale, super hoc ibi veniam petituri ; et illi qui vocati venire recusaverint, poenitentiae subiaceant supradictae. 11.  Quoniam magister grangiae Destorme abbates redeuntes de Capitulo generali anno praeterito in dicta grangia male recepit equis eorum pessimam avenam ministrans, eidem auctoritate Capituli generalis praecipitur, ut infra festum Omnium Sanctorum poenitentiam peragat in diffinitionibus constitutam, distinctione quinta, capitulo primo, quae sic incipit : Tempore quo venitur ad Capitulum generale, etc. Prior et subcellerarius R(e)igniaci poenitentiam sustineant supradictam, eo quod male receperint ad Capitulum venientes, et prior Vallis magnae pro consimili casu similem poenitentiam sortiatur. 12.  Cum abbatia de Dalphino in partibus Graeciae, aliis abbatiis in imperio Constantinopolitano in vastitate hostili desolatis, unica remanserit, et propter hoc in visitatione, in institutione, seu destitutione abbatis loci eiusdem abbatum sive abbatis praesentia haberi commode non possit, dispensative a Capitulo generali conceditur patri abbati de Bella valle in Burgundia, ut per monachos ad hoc idoneos in iam dicto monasterio visitet, et instituat abbatem et installet, sive etiam destituat, et omnia alia faciat, in quibus secundum formam Ordinis solet et debet abbatum copia expectari, nisi in dictum abbatem vota sua transtulerint monachi monasterii supradicti. 13.  Diffinitioni olim editae distinctione undecima, capitulo secundo quae sic incipit : Mercatores nostri Ordinis, etc., hoc additur ut qui teste conscientia res suas vendiderit ad terminum, ut pro prorogatione termini vendantur carius, tribus diebus sit in levi culpa, uno eorum in pane et aqua quem ex tunc nec proprius abbas possit absolvere, donec poenitentiam peregerit memoratam ; et qui vilius emunt ut carius vendant, eamdem poenitentiam sortiantur, illis tamen rebus exceptis, quae sumptibus nostris et industria meliorationis recipiunt incrementum. 14.  Auctoritate Capituli generalis de Sancto Martino prope Viterbium et de Fossa nova abbatibus committitur, ut ad domum Casaemariae personaliter accedentes, super amotione abbatis dicti loci et electione postmodum facta, quae multorum testimonio fuisse dicitur vitiosa, inquirant diligenter, et quae correctionis et emendationis officio viderint indigere, statuant et ordinent, quod secundum Deum et conscientias suas viderint expedire, et quid inde fecerint, sequenti anno per se vel litteras suas renuntient Capitulo generali. Et inquirant etiam de conspiratione monachorum et conversorum auctoritate dicti Capituli generalis. 15.  Statuit et ordinat Capitulum generale ut visitatores monialium in suis visitationibus de possessionibus, proventibus et reditibus earum diligenter inquirant, si habeant unde vivere possint regulariter absque rubore mendicandi ; et quid inde invenerint, sequenti anno renuntient Capitulo generali, ut quibus victus defecerit regularis, ab Ordinis consortio abscindantur. 16.  Nonnum Petrum quondam abbatem de Alpibus bono nomini et famae volens restituere Capitulum generale, ut sit eligibilis, cum eodem duxit Capitulum generale misericorditer dispensandum, maxime cum post amotionis sententiam religiose, ut dicitur, se habuerit et honeste. 17.  Cum diffinitum sit a Capitulo generali, quod in singulis monasteriis singulis mensibus unum celebretur anniversarium, statuit et ordinat Capitulum generale quod omnes celebrent qui poterunt ea die celebrare. 18.  De Monte Sanctae Mariae et de Thela abbatibus committitur auctoritate Capituli generalis ut ad domum de Alpibus personaliter accedentes, inquirant diligenter, si abbas dicti monasterii de Alpibus depositionem nonni Petri praedecessoris sui procuraverit, vel procurantibus consenserit, vel fecerit procurari ; et quod inde invenerint sequenti anno renuntient Capitulo generali. 19.  Conceditur abbati de Boheriis ut monachum suum emissum pro conspiratione, qui *caecus* esse dicitur, ipsum revocet, si ita est quod in conventu alio non possit sustineri, nec ipse valeat conventum sustinere, ita quod extra conventum sit, ablato sibi nihilominus habitu monachali. 20.  Statuit et ordinat Capitulum generale ut quicumque de cetero conventus suos disperserint, licentia Capituli generali non petita, quod nulli tales ad se missos recipere teneantur. 21.  Item, quod in ordinatione felicis memoriae domini Clementis Papae continetur, quod prior, supprior et cellerarius convenire debeant de electoribus, sic declarat Capitulum generale, quod de consilio seniorum domus et maxime confessorum debent electores nominari. Item, quod in eadem ordinatione continetur, quod electus idoneus et sufficiens sit loco, sic declarat idem Capitulum quod idoneitas pertinet ad vitam et conversationem laudabilem ; sufficientia vero ad scientiam litteralem et experientiam temporalem ; et horum omnium cognitio et approbatio vel reprobatio ad patrem abbatem pertinere dignoscitur. Item, dilapidationem sic intelligit Capitulum generale quando debitis monasterium nimiis aggravatur, nisi causa rationabilis praetendatur. Item, cum persona diutina infamia carnalis contagii laborat a gravibus personis orthodoxis, et etiam fide dignis et per signa praecedentia, et pater abbas in conscientia sua vera reputat ; ita quod si oporteat iurare sub iuramento verum esse crederet, contra ipsum potest procedere, poenam secundum merita infligendo ; ita quod si contra abbatem per depositionem processerit, dictum processum tenebitur sequenti anno nuntiare capitulo, et iurare in verbo sacerdotis causam depositionis esse veram. 22.  Quoniam de Arc(h)u, de Rocha amatoris, de Rochadia, de Nucaria, de Matina, Aqua formosa, de Sancta Trinitate, de Galesio, de Sagittario, et de Sancto Angelo abbates per duodecim annos et amplius ad Capitulum generale non venerunt, nec se legitime excusarunt, deponuntur in instanti. Abbas de Fossa nova hoc eis denuntiet. 23.  Quoniam de Buelio, de Fonte vivo, de Petra fertili, de Samaria et de Claro fonte in Hybernia abbates qui per duodecim annos non venerunt ad Capitulum generale, nec se legitime excusaverunt deponuntur in instanti. Abbas de Sancta Maria de Rupibus coeli hoc eis denuntiet. 24.  Cum ad aures Capituli delatum fuerit quod quaedam electio facta fuerit in abbatia de Ruford contra Ordinis instituta, abbatibus de Coquesalle et de Neth committitur ut ad dictam abbatiam personaliter accedentes, inquirant de modo electionis et forma, et de repulsione fratris Henrici monachi dicti loci, et quid inde, etc. 25.  Abbas Sancti Godardi in Hungaria, qui iam per triennium vel circa substraxerit se a Capitulo generali, nec se nuntio nec litteris sufficienter excusavit, de quo etiam multa sinistra ab abbatibus fide dignis relata sunt Capitulo generali, sicut sortilegium, solemne periurium et domus manifesta dilapidatio, deponitur in instanti. Hoc abbas de Bocham ei denuntiet. 26.  Depositionem abbatis Rivi Sanctae Mariae factam a patre abbate Casaemarae pro eo quod anno statuto ad Capitulum generale non venerat, nec se sicut debuerat excusaverat, approbat Capitulum generale et ratificat ; quod si causa profitendi ad domum de qua assumptus est, reverti voluerit, ipsum pater abbas recipere teneatur. Hoc ipsum patres abbates in casu simili facere teneantur per Ordinem universum. Qui vero facere renuerint, ipso facto sint suspensi usque ad sequens Capitulum, in ipso Capitulo super hoc veniam petituri. 27.  Diffinitio olim edita de lacticiniis non ministrandis saecularibus hospitibus, in domibus nostri Ordinis in vigiliis sanctorum et in quatuor temporibus, revocatur. 28.  Redeuntibus abbatibus a Capitulo generali liceat in Divione minusiam comedere, quando ieiunia quatuor temporum ipso die occurrerint, diffinitione olim super hoc edita penitus revocata. 29.  Abbatibus et monachis ad Capitulum generale venientibus, vel inde regredientibus conceditur auctoritate Capituli generalis, ut si prandere voluerint intrent hora prandii refectorium, et facto prandio licite exeant, iter coeptum impleturi. 30.  Cum iam pluries abbati *Caraevallis* sit iniunctum a Capitulo generali, ut abbatis de Cornu, si vellet cedere, cessionem reciperet, et postmodum in domo sua professionem reciperet, utpote ad matris gremium, de quo assumptus fuerat revertentem, nec hactenus fuerit effectui mandatum ; abbati de Columba praecipitur auctoritate Capituli generalis, salvo iure patris abbatis, ut dicti abbatis de Cornu, si cedere voluerit, recipiat cessionem ; qua suscepta, abbatem de Caravalle per censuram Ordinis, suspensionis et etiam depositionis, si necesse fuerit, compellat ad receptionem professionis monachi supra dicti. 31.  Auctoritate Capituli generalis, de Buellio, de Beatitudine, de Samaria, de Albo tractu abbatibus districte praecipitur ut ad locum, ubi quondam abbatia de Valle Dei in Hibernia filia Geripontis fuerat situata, infra Purificationem Beatae Mariae Virginis proximo venturam absque dilatione aliqua per se vel per alium accedentes, inquirant diligenter, et respiciant utrum terrae pertinentes ad abbatiam Vallis Dei possint secundum illius terrae statum competenter sufficere ad conventum ibidem sustinendum. Quod si possint sufficere, illas grangias et terras in abbatiam nomine Vallis Dei filiam Geripontis cum omnibus rebus, aedificiis ibidem inventis redigant, cum ibi corpora multorum praelatorum et magnorum principum et multorum aliorum sint sepulta, et abbas Geripontis ibidem conventum mittere non retardet, et sit filia ipsius, prout diffinitum est, quod tales abbatiae ad matres proprias revertantur. Si autem dictae terrae non sufficiunt ad conventum ibidem sustinendum, tunc dictae terrae ad dictam abbatiam Vallis Dei quondam pertinentes, ad domum Geripontis tamquam ad matrem propriam, cum omnibus aedificiis absque contradictione aliqua convertantur. Si abbas Sancti Salvatoris vel quicumque alius contravenerit vel se opposuerit, vel aliquo modo impedierit, vel per se vel per alium contradicere praesumpserit, praedicti quatuor abbates, vel duo eorum, si alii interesse nequiverint, ipsum et alios contradicentes vel impedientes per suspensionis seu excommunicationis, vel si aliter non potuerint, per depositionis sententiam compellant auctoritate Capituli generalis ; conventum similiter si contradictorem invenerint, interdicto et suspensioni supponentes, et quid super hoc fecerint, per suas patentes litteras anno sequenti renuntiet Capitulo generali. 32.  Cum pro defensione libertatum Ordinis et aliis negotiis tuendis frequenter emergentibus multiplices et graves expensas oporteat facere, statuit et ordinat Capitulum generale, ut eleemosynae missae vel mittendae Capitulo generali, in domo Cistercii nomine depositi conserventur in arca vel armario quatuor seris et clavibus obfirmato, ita quod quilibet quatuor primorum abbatum clavem habeat, nec liceat alicui de dicto deposito in usus aliquos expendere, consilio et assensu Capituli generalis non obtento. Nos vero frater Ioannes dictus abbas Cistercii, Firmitatis, Pontigniaci, Claraevallis et Morimundi sigilla nostra praesentibus litteris in signum testimonii et iuramenti duximus apponenda. 33.  Querela abbatis de Sancto Benedicto contra abbatem de Caladia, de Vallibus in Ornois et de Aurea valle abbatibus committitur pace vel iudicio terminanda, et quid inde, etc. 34.  Querela abbatis de Melone contra abbatem de Fenalibus, de Superado et de Oya abbatibus committitur pace vel iudicio terminanda, et quid inde, etc. 35.  Querela abbatis de Furia contra abbatem de Iuniis, de Fenalibus et de Mercaria abbatibus committitur pace vel iudicio terminanda, et quid inde, etc. 36.  Querela abbatis de Ursaria contra abbatem de Armentaria, de Monte Ramorum et de Fenalibus abbatibus committitur pace vel iudicio terminanda, et quid inde, etc. 37.  Querela abbatis de Monte Ramorum contra abbatem Vallis Paradisi, de Mercaria et de Valle viridi abbatibus committitur pace vel iudicio terminanda, et quid inde fecerint, etc. 38.  Querela abbatis de Begar contra abbatem Belli loci in Anglia, de Sancto Mauritio et de Forda abbatibus committitur pace vel iudicio terminanda, et quid inde, etc. 39.  Querela Hugonis domicelli de Assanges contra abbatem Ac(c)eyi, de Bethania et de Gratia Dei in Burgundia abbatibus committitur pace vel iudicio terminanda, et quid inde fecerint, etc. 40.  Querela comitis Sabaudiae contra abbatem de Maris Stella, de Lucel[l]a et de Alto Christo abbatibus committitur in plenaria Ordinis potestate, ut ad dictum locum personaliter accedentes, inquirant diligenter super dicto negotio et quid inde invenerint, renuntient sequenti anno Capitulo generali. 41.  Querela abbatis Sancti Martini prope Viterbium contra abbatissam Sanctae Trinitatis, de Phalera et de Monte Amiato abbatibus committitur pace vel iudicio terminanda, et quid inde, etc. 42.  Querela abbatis de Furnesio contra abbatem Mellifontis, de Iugo Dei et de Buellio abbatibus committitur pace vel iudicio terminanda, et quid inde, etc. 43.  Querela abbatis de Dublinia contra abbatem de Egnis, de Mellifonte et de Iugo Dei abbatibus committitur pace vel iudicio terminanda, et quid inde, etc. 44.  Querela abbatis de Maceriis contra abbatiam de Bello monte, de Bello loco et de Theoloco abbatibus committitur pace vel iudicio terminanda. 45.  Petitio archiepiscopi Casel[l]en[sis] contra abbates de Magyo et de Vetenex, de Kyrie [eleison] et de Sancta Cruce abbatibus committitur pace vel iudicio terminanda. 46.  Querela abbatis Sancti Andreae in Sanis contra abbatem de Rochadia, Sancti Stephani de Bosco et de Sancto Spiritu abbatibus committitur pace vel iudicio terminanda. 47.  Querela abbatum de Anglia et de Wallia contra abbatem Mellifontis, de Beatitudine et de [H]ayles abbatibus committitur pace vel iudicio terminanda, et quid inde, etc. 48.  Querela abbatis de Columba contra abbatem de Castaneo[la], de Cliento et de Sancto Severo abbatibus committitur pace vel iudicio terminanda, et quid inde, etc. 49.  Querela abbatis de Oya contra abbatem de Armentaria, de Fenalibus et de Melone abbatibus committitur pace vel iudicio terminanda, et quid inde, etc. 50.  Querela abbatis de Roseriis contra abbatem de Bal[er]na, de Miratorio et de Carit[ate] abbatibus committitur pace vel iudicio terminanda, et quid inde, etc. 51.  Querela abbatis Vallis Sanctae Mariae contra abbatem Grandis Prati, de Valle Dei et de (H)alna abbatibus committitur pace vel iudicio terminanda, et quid inde, etc. 52.  Querela dominae Felicis de Perne contra abbatem de He[i]sterbach, de Veteri Monte et de Villari abbatibus committitur pace vel iudicio terminanda, etc. 53.  Querela abbatis Sancti Pastoris contra abbatem Casae novae, de Phalera et de Casae Mariae abbatibus committitur pace vel iudicio terminanda, et quid inde, etc. 54.  Petitio domini regis Bohemiae, quod fiat festum de sancta Hedwige exauditur in hoc quod in laudibus et vesperis de ea fiat commemoratio per totam Poloniam et terras regis Bohemiae in singulis domibus Ordinis universi, et in honorem ipsius pro voluntate monialibus solemnizare liceat, in quarum monasterio corpus ipsius requiescit, et fiat de ea sicut de sancta Elisabeth. 55.  Petitio abbatis Sancti Mathiae quod fiat festum ipsius sancti exauditur, ita quod conversi in archiepiscopatu Trevirensi, et per totam Alemanniam non laborent. 56.  Petitio domini regis Bohemiae quod historia sancti Nicolai decantetur in domo sancti Nicolai de Groem, exauditur. 57.  Petitio episcopi Metensis, qui petit unum conversum de Alta Sylva, dummodo honestis deputetur officiis, exauditur. 58.  Petitio domini Gondiservi, qui petit unum monachum de Hyrentia, exauditur dummodo honestis deputetur officiis. 59.  Petitio abbatis de Balegrat, qui petit semel de generali Capitulo remanere, exauditur, eo quod multum ad Capitulum veniendo laboravit. 60.  Petitio abbatum de Galetia qui petunt quod possint cantare historiam sancti Iacobi in domibus suis, si de consensu conventuum processerit, exauditur. 61.  Petitio abbatis Grandis prati, qui petit quod possit dispergere conventum suum, exauditur. 62.  Inspectio loci ad quem transferre intendit abbatiam de Gratia Dei vir nobilis Haymo comes Campaniae, frater regis Angliae, de Thama et de Neth(z) abbatibus committitur auctoritate Capituli generalis. 63.  Inspectio loci in quo fundare intendit abbatiam monachorum comitissa de Venu, de Forda et de Bufestria abbatibus committitur in plenaria Ordinis potestate, et pensatis omnibus quae secundum Deum et Ordinem, etc. et quid inde, etc. 64.  Inspectio loci in quo fundare intendit abbatiam monialium comitissa Lemovicensis, de Petrosa, de Bullione abbatibus committitur auctoritate Capituli generalis, ut ad dictum locum personaliter accedentes, consideratis quae secundum Deum et Ordinem consideranda occurrerint, faciant quod eis videbitur expedire, et quid inde invenerint, etc. 65.  Inspectio loci ad quem transferre intendit abbatiam de Verruca abbas dicti loci, de Sancto Pantaleone et de Septimo abbatibus committitur auctoritate Capituli generalis. 66.  Inspectio loci de Hemmone, in quo fundare intendit abbatiam monialium comes de Marchia, de Herdense et de Campo Sanctae Mariae abbatibus committitur auctoritate Capituli generalis. 67.  Pro Humberto cardinali quondam defensore et conservatore Ordinis per universum Ordinem plenarium servitium persolvatur. 68.  Pro rege Aragoniae fiat anniversarium in domo de Sanctis Crucibus et habeat servitium plenarium per Ordinem universum. 69.  Pro felicis recordationis domino Gregorio quondam summo Pontifice fiat anniversarium annuum in abbatia de Columba, et habeat servitium plenarium per Ordinem universum. 70.  Capitulum generale fideles rogat, quatinus pias eleemosynas fratribus de Lucka ad consummanda aedificia tribuant, et benefactoribus participationem bonorum operum concedit. 